
În primăvara anului 1979 apele crescute ale Mureşului au provocat 
surparea masivă a malului său stâng în faţa comunei Blandiana, în 
punctul numit de localnici „La Brod". Cu această ocazie a fost distrus 
un mormânt dacic de incineratie, din inventarul căruia făceau parte 
numeroase piese din metal şi ceramică. Locul în care a apărut 
mormântul era cunoscut până acum în literatura de specialitate prin 
descoperirea unei aşezări şi necropole din sec. IX—X e.n. Primele 
piese din inventarul funerar, un vârf de lance şi un vas fragmentar, au 
fost găsite pe malul Mureşului de către podarul Bera Aurel, care l-a 
anunţat imediat despre descoperire pe Toma Goronea, conservator la 
O.P.C.N.-Alba. În ziua de 12 martie 1979 s-au deplasat la faţa locului 
pentru a recupera piesele şi a stabili contextul în care fuseseră 
descoperite. Cu această ocazie, în pământul surpat la baza malului s- 
au mai găsit un pumnal curb cu o parte din teacă, o zăbală şi o 
cataramă din fier, precum şi câteva fragmente ceramice. Aschiile de 
oase calcinate răspândite în pământ, ca şi cele care se mai puteau 
observa „in situ” în malul râului la cca. 0,80 m adâncime, indicau cu 
claritate existenţa unui mormânt de incineratie, din al cărui inventar 
făcuseră parte toate obiectele descoperite. Din punctul de vedere al 
ritului şi ritualului funerar, se poate preciza că arderea defunctului s-a 
făcut în alt loc, după care cenuşa şi fragmentele de oase au fost 
adunate cu grijă şi depuse într-o groapă, împreună cu armele şi 
piesele de harnaşament. Vasul de lut descoperit nu avea rol de urnă, 
ci constituia un simplu vas de ofrandă. Cercetarea atentă a malului nu 
a mai pus în evidenţă nici un fel de alte resturi arheologice, deci nu se 


poate preciza dacă avem de-a face cu un cimitir sau doar cu câteva 
morminte izolate. 


În momentul de faţă, inventarul care s-a păstrat din mormântul 
dacic de la Blandiana, şi pe care îl publicăm, este format din 
următoarele piese:1). Pumnal din fier, având lama curbată, cu 
secțiunea triunghiulară şi prevăzută cu un şanţ lângă muchie, pe una 
din feţe. Limba mânerului, cu secţiunea dreptunghiulară, este 
despărțită de lamă printr-un manşon cu rol de gardă. Acesta este 
realizat prin îndoirea unei table groase, ale cărei capete sunt petrecute 
unul peste celălalt şi prinse printr-un nit. Garda este decorată cu trei 
nervuri orizontale paralele, vizibile doar pe una din feţe. Limba 
mânerului, ale cărei plăsele erau prinse cu trei nituri, are capătul fixat 
într-o placă ovală. Este foarte probabil ca de această placă să se fi 
sprijinit un inel lat decorat cu două nervuri paralele, din care nu s-a 
păstrat decât un fragment găsit în poziție secundară. Starea de 
conservare a pumnalului este slabă, fierul fiind aproape complet 
oxidat. În plus, din lama ruptă recent lipseşte o porţiune 
considerabilă, care n-a mai putut fi recuperată. Existenţa bucății 
dinspre vârf permite totuşi aproximarea dimensiunilor pumnalului: 
lungimea totală = cca. 43 cm; lungimea lamei = cca. 30 cm; lăţimea 
maximă a lamei = 3 cm; lungimea limbii mânerului = 11 cm; lăţimea 
limbii mânerului = 2 cm.;2). Teaca fragmentară, lucrată dintr-o tablă 
groasă de fier ale cărei capete sunt îndoite, rămânând însă un spaţiu 
liber între ele pe una din feţe. Imediat sub buză, piesa este decorată 
cu două linii incizate. În interior teaca este străbătută de un cui ale 
cărui capete sunt îndoite în exterior. El trebuie să fi avut un rol în 
atârnarea tecii la centură. Starea de conservare este slabă, fierul fund 
transformat în întregime în oxizi. Lungimea actuală = 11 cm; lăţimea 
= 4 cm.;3). Varf de lance din fier, având forma unei frunze de salcie, 
cu nervură mediană unghiulară şi cu toc tubular pentru fixarea în 
coadă de lemn. Piesa este satisfăcător conservată, având un miez 


metalic solid. Lungimea = 26,5 cm; lăţimea maximă = 4,2 cm; 
diametrul tocului = 2 cm.; 

4). Cataramă fragmentară din fier, având barele laterale uşor arcuite 
spre interior. Dimensiunile: lungimea = 6 cm; lăţimea = 5,5 cm.; 


5). Zăbală din fier, masivă, formată din mai multe elemente. Piesa ce 
intră în gura calului este formată din două bare articulate, cu capetele 
prinse în ochiurile celor două psalii. Pe barele articulate sunt înşirate 
alternativ mici inele şi nişte piese de forma unor butuci cu 4 spiţe 
având capetele rotunjite. Belciugele superioare, câte unul pe fiecare 
din cele două bare, sunt rupte, dar, după porțiunile care se păstrează, 
putem presupune că aveau forma literei Omega. Psaliile se termină la 
un capăt cu un ochi, iar la celălalt sunt îndoite în exterior şi butonate. 
La mijloc au o porţiune mai lată, prevăzută cu 3 orificii circulare, care 
serveau la fixarea unei bare torsionate, îndoite în prezent, care trecea 
pe sub botul calului. Dimensiuni: lungimea unei psalii = 21 cm; 
lățimea zăbalei (până la psalii) = cca. 10 cm.;6). Vas bitronconic, 
lucrat cu mâna din pastă fină, având ca degresant nisip. În exterior şi 
interior, suprafaţa este neagră, iar în spărtură cărămizie. Pereţii 
exteriori sunt lustruiti. Vasul a fost prevăzut cu două toarte, în prezent 
rupte, care se prindeau puţin deasupra bazei de unire a celor două 
trunchiuri de con. Diametrul gurii = cca. 15 cm; diametrul fundului = 
8,5 cm; înălțimea = cca. 18 cm.;7). Fragment ceramic lucrat cu mâna 
din pastă cenusie, prevăzut cu un buton simplu; 8). Fragment de 
toarta, lucrat cu mâna din pastă cărămizie, prevăzut cu două creste 
orizontale puternic reliefate. 


Toate piesele descoperite la Blandiana pledează categoric în favoarea 
caracterului autohton, dacic, al acestui mormânt. Pumnalul curb este o 
„sica” tipică, aşa cum apare figurată pe reliefurile columnei lui 
Traian, inclusiv în binecunoscuta scenă a sinuciderii lui Decebal. Pe 
teritoriul României cunoaştem pumnale asemănătoare mai cu seamă 
în Oltenia, la Călăraşi, Cetate, Golenti, Sişeşti, Mehedinţi, Rastu, la 


care se adaugă un exemplar descoperit în Dobrogea, la Histria. Acest 
tip de armă este frecvent întâlnit şi în mormintele tracice din perioada 
secolelor III—I î.Hr. din nordul Bulgariei, la Altimir, Târnava, 
Pavolce, Komarevo, Galice, Bukjovci, Hassan—Faka. Pumnalul curb 
este o creaţie specifică lumii traco-ilire, fiind răspândit, din punct de 
vedere geografic, doar în teritoriile locuite de aceste semintii. 
Triburile celtice ajunse în Peninsula Balcanică au împrumutat şi ele 
acest tip de armă, dovadă apariția lui în unele morminte celtice din 
zona respectivă. În cazul exemplarului de la Histria, acesta provine 
din necropola cetăţii, dar aparţine unui grup distinct de morminte, 
caracterizate prin depunerea resturilor incinerate ale defunctului în 
gropi în formă de albie, datate în secolele II—I î.Hr. şi atribuite 
localnicilor geto-daci. La fel sunt datate şi mormintele de la Rastu, în 
care au fost găsite nu mai puţin de trei pumnale, cu fragmente de 
teacă şi vârfuri de lănci. Analizând inventarele unor morminte tracice 
din departamentul Vraca, arheologul B.Nikolov stabileşte câteva 
repere tipologice şi cronologice pentru pumnalele de tip „sica”, care 
apar la mijlocul secolului al III-lea şi cunosc maxima răspândire în 
secolele II—I î.Hr.. Exemplarele care au muchia frântă sunt mai 
timpurii decât cele care au tăişul şi muchia în formă de arc, cum este 
cazul celor de pe teritoriul României. În ceea ce priveşte teaca, deşi nu 
se păstrează întreagă, ca trebuie să fi fost identică ca formă cu 
exemplarele de la Cetate şi Sisesti, teci care nu erau complet închise 
în partea mai lată, iar la capăt se terminau cu un buton. Vârful de 
lance aparţine unuia dintre cele mai vechi şi mai larg răspândite tipuri, 
turnat mai întâi în bronz, la începutul Hallstattului, apoi transpus în 
fier. Prin urmare el nu oferă nici un indiciu cronologic sau etnic. 
Zăbala de la Blandiana face parte din categoria zăbalelor tracice, 
numite aşa deoarece se găsesc răspândite numai în zonele locuite de 
triburile tracice. Pe teritoriul Daciei sunt atestate cel puţin patru tipuri 
principale de zăbale în epoca La Tene. În secolele IV—II î.Hr. sunt 
larg utilizate zăbalele formate din două bare articulate cu verigi la 
capete, care apar cu precădere în mormintele celtice. În secolele I 

î.Hr. — I e.n. tipurile de zăbale sunt mult diversificate. Pe lângă tipul 
celtic, apar forme noi, cum sunt zăbalele formate din două bare 
articulate, prinse în psalii cu extremitățile lățite şi prevăzute cu două 
orificii laterale, sau cele formate tot din două bare articulate şi cu 
psaliile de forma literei U, cu butonii terminali indreptati spre botul 
calului. Alături de acestea sunt prezente şi variante târzii ale tipului 
tracic de zăbală, având mustiucul lucrat dintr-o bară îndoită la mijloc 
sub forma unei jumătăţi de buclă. Psaliile sunt puternice şi prinse între 
ele cu o bară suplimentară care trecea pe sub falca de jos a calului, 
astfel încât strângerea frâului ducea la o violentă apăsare asupra gurii 
calului, provocând un efect imediat. Asemenea zăbale au fost 
descoperite la (Costeşti, Grădiştea Muncelului, Piatra Roşie, 
Sighişoara, Tilişca, toate fiind datate în secolele I î.Hr. - I e.n. O 
variantă ceva mai timpurie apare la Orodel, în Oltenia, într-un 
mormânt din care mai provin: o sica, un vârf de lance şi o spadă 
celtică. Zăbala de la Orodel are psaliile si bara torsionată identice cu 
ale piesei noastre, dar muştiucul este tot din categoria celor lucrate 
dintr-o singură bară, cu buclă la mijloc. Cele mai bune analogii, 
mergând în unele cazuri până la identitate, ne oferă mediul tracic din 
sudul Dunării, şi anume zăbalele de la Jhtiman, Reselec, Bjala Slatina, 
Liljce, Bahovica, Gorna Malina, Makocevo, Altimir, Komarevo, 
Lipnica, Bukjovci, Hassan-Faka. În studiul său consacrat zăbalelor 
tracice, Venedikov plasa acest tip în perioada secolelor II—I î.Hr., 
considerând varianta cu mustiuc fix şi buclă ca fiind mai târzie, ea 
apărând în Tracia începând din secolul I e.n. Având în vedere că toate 
piesele cunoscute în perioada secolelor I î.Hr. - I e.n. pe teritoriul 
Daciei aparţin acestei variante evoluate, putem data zăbala de la 
Blandiana într-o fază mai veche, corespunzătoare secolului II sau, cel 
mai târziu, începutului secolului I î.Hr.. Catarama nu oferă elemente 
certe de datare. Un exemplar analog apare în inventarul unui mormânt 
de la Altimir, în Bulgaria. În ceea ce priveşte vasul, acesta se apropie 
de tipul I al vasului bitronconic cu două torti, după clasificarea lui 
I.H.Crişan, care-l datează în intervalul dintre începutul secolului III şi 

mijlocul secolului II î.Hr.. În faza clasică această formă ceramică 
suferă sensibile transformări, fund lucrată exclusiv la roată. Vase 
asemănătoare cu cel de la Blandiana se cunosc în aşezările de la 
Sf.Gheorghe şi Sighişoara. Fragmentul de toartă aparţine unei căni. 
Tipul de cană lucrată cu mana şi având toarta prevăzută cu nodozitati 
apare şi el doar în faza mijlocie a ceramicii daco-gete, fiind datat în 
secolul II î.Hr.. Asemenea căni sunt cunoscute la Pecica, Sebeş etc. 

În concluzie, luând în considerare toate indiciile cronologice pe 
care le oferă piesele din inventarul mormântului de la Blandiana, 
acesta poate fi datat cel mai repede la sfârşitul secolului III î.Hr., iar 
cel mai târziu în prima jumătate a secolului I î.Hr.. Cu maximum de 
probabilitate mormântul aparține însă secolului II sau începutului 
secolului I î.Hr.. În acest fel, el vine să umple un gol puternic resimţit 
până acum în cadrul studierii riturilor funerare la dacii din interiorul 
arcului carpatic, făcând legătura între cimitirele celto-dacice din 
secolele IV—II î.Hr. (în care era dificil de operat o distincţie clară 
între elementul celtic şi cel autohton) şi mormintele dacice din faza 
clasică. Prin ritul funerar (incinerare cu resturile defunctului depuse 
direct în groapă, fără urnă, arderea făcându-se în alt loc) mormântul 
de la Blandiana este asemănător celor descoperite la Tilişca şi datate 
în secolele II-I î.Hr.. Fără îndoială că noi cercetări, cum sunt cele in 
curs de desfăşurare la Cugir, vor veni să adauge noi puncte pe harta 
necropolelor dacice din zona central-transilvăneană. 


Comuna Blandiana este constituită din 5 sate şi situată la poalele de 
SE ale Munţilor Metaliferi în culoarul drept al Mureşului. Se află la 
circa 15 kilometri de orașul Sebeş. În comuna Blandiana există 
diferite vestigii arheologice din diferite epoci, datând din perioada de 
trecere de la Neolitic la Epoca bronzului şi până în secolele XI-XII: 
un depozit din obiecte de bronz din Hallstattul târziu; ruinele unei 
aşezări romane — mansio — în care s-au găsit inscripții; urmele unui 
templu închinat zeului Mithra; stampile pe cărămizi, care dovedesc 
prezenta soldaților romani din Legiunea a XIII-a Gemina; ceramică 


striată de tip balcano-dunărean din secolele IX-X etc. 


Câteodată soarta ajută la stabilirea adevărului si scoate la lumină 
dovezile necesare. Aşa s-a întâplat şi cu mormântul războinicului dac 
de la Blandiana (jud. Alba) ce a simţit nevoia să „vorbească” despre 
epoca sa şi poate despre sacrificiul său. Noi trebuie doar să îl 
„ascultăm”... 

